વિધાનસભાની ચૂંટણીનું કાઉન્ટડાઉન શરૂ થઇ ગયું છે, ભાજપ અને કોંગ્રેસના ઉમેદવારો એક પછી એક ફોર્મ ભરી રહ્યા છે ત્યારે રાજ્યમાં નેતાઓ વચ્ચે આરોપ-પ્રત્યારોપ પણ સતત ચાલુ જ છે. મંગળવારે અમિત શાહે ભાવનગર ખાતે રાહુલ ગાંધી પર કેટલાક પ્રહારો કર્યા હતા. અમિત શાહે કહ્યું હતું કે, રાહુલ ગાંધીએ ગુજરાતને પર્યટન સ્થળ માની લીધું છે, તેઓ દર ત્રણ દિવસે અહીં આવી જાય છે. મેં તેમના આટલા ભાષણો સાંભળ્યા, પરંતુ તેમનો મુદ્દો શું છે, એ જ નથી સમજાતું. આનો જવાબ આપતા કોંગ્રેસ પ્રદેશ પ્રમુખ ભરતસિંહ સોલંકીએ પત્રકાર પરિષદમાં કહ્યું હતું કે, અમિત શાહ રાહુલ ગાંધી વિશે બોલવા સિવાય કોઇ કામ કરતા નથી. ભાજપ આખી જ જાદુગરોની પાર્ટી છે, ખોટા વચનો આપવા સિવાય કોઇ કામ કરતી નથી.